Kapers jaag met baba wegDie baba is veilig teruggevind. (Foto: Facebook) ŉ Sewe maande oue babaseuntjie van Kaapstad is ongedeerd teruggevind ná kapers Maandagoggend in Observatory met hom in sy ma se Volkswagen Polo weggejaag het. Die voorval het omstreeks 10:30 in Bishopstraat plaasgevind waarna ŉ foto van die baba wyd op sosiale media versprei is. Verdere besonderhede oor die kaping is nie in dié stadium beskikbaar nie en dit is nie duidelik hoeveel kapers betrokke was nie. Kol. André Traut, polisiewoordvoerder, sê die voertuig is kort daarna deur die polisie se blitspatrollie en K9-honde-eenheid in Voortrekkerweg in Maitland opgespoor. “Verdere ondersoek op die toneel het die polisie na ŉ adres in Dellville Square, ook in Maitland, gelei waar die baba veilig opgespoor is. “’n Moontlike verdagte is reeds geïdentifiseer, maar nog nie amptelik in hegtenis geneem nie.” Maroela Media het die gesin om kommentaar genader en wag nog op terugvoer.